EH Bildu Nafarroa talde parlamentarioari atxikitako foru parlamentari Patricia Perales Hurtado andreak idatzizko galdera egin du (PES-00034); horren bidez, honako informazio hau eskatzen dio Nafarroako Gobernuari:

* **Zer enkargu egin behar zaio Gizaini eta zein fasetan dago? (Programak, funtzioak, profilak, arreta-lekuak, aurrekontuak, antolaketa...).**
* **Zein da zerbitzuaren egoera gaur egun?**
	+ **Zerbitzua kudeatzeko kontratu-baldintzak.**
	+ **Nola gauzatzen ari da zerbitzua?**
	+ **Arreta deszentralizatua bulegoetan.**
	+ **Eskaintzen ari diren zerbitzuak.**
	+ **Arreta Iruñean.**
	+ **Eta abar.**
* **Orain arte Kattalingunek egiten zituen zein eginkizun, nola eta zer langilerekin hartu behar ditu bere gain INAIk? Gaur egun, zein da eginkizun horien egoera, nor ari da horiek betetzen, nola eta zer prestakuntzarekin?**

Lehenbiziko galderari dagokionez, Gizain Fundazioari egin behar zaion enkargua da Kattalingune – Nafarroako Gobernuko LGTBI+ Pertsonentzako Arreta Integraleko Zerbitzua kudeatzea.

Inola ere gutxietsi gabe foru parlamentarien banakako eskubidea, Nafarroako Parlamentuko Erregelamenduaren 14. artikuluari dagokionez, ezta Gardentasunari, informazio publikoa eskuratzeari eta gobernu onari buruzko maiatzaren 17ko 5/2018 Foru Legearen ondoriozko eskubidea ere, jakinarazi behar dizut une hauetan NABI eta Gizain Fundazioa elkarlanean definitzen ari garela programak, eginkizunak, enkargua zehaztasunez bete ahal izateko profilak eta abarrekoak.

Behar duzun informazioa zehaztu eta gero, igorri ahalko dizugu, eta bere osoan argitaratuko da, administrazio prozedura ofiziala burutu bezain laster.

Bigarren galderari erantzunez, jakinarazten dizut Zerbitzuak jardunean jarraitzen duela eta Kattalingorri entitatea kontratatu dela zerbitzua kudeatzen jarraitzeko harik eta kudeaketa eredua osatu arte. Arreta eskaintzen da bulego guztietan, eta arreta ordutegia zerbitzuaren eskariari egokitzen ari da. Ordutegia aldatu egin daiteke eskaria handituz gero.

Azkenik, jakinarazi behar da INAI/NABI lehendik ari zela kolektibo eta entitateei arreta ematen, sustapen eta sentsibilizazio, komunikazio eta zabalkunde lanetan, araudi, plan eta protokoloak prestatzen, heziketa, ikerketa eta transbertsalitatea lantzen, bai Administrazioaren barruan bai toki entitateekin batera, LGTBI+ arloko Berdintasunerako Zuzendariordetza sortu zenez geroztik. Izan ere, ekintza horiek INAI/NABI erakunde autonomoaren estatutuak onesten dituen urriaren 30eko 260/2019 Foru Dekretuan jasorik daude. Beraz, lanean jarraituko da foru dekretu horretan ezarritako eskumenen eremuan.

Zuzendariordetzan gaur egun dauden pertsonen prestakuntzari dagokionez, Funtzio Publikoko Departamentuak Nafarroako Administrazio Publikoko langileen hautapen edo sustapen prozesuetan ezartzen duen prestakuntza da.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2023ko martxoaren 6an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía